NAV 3(č.15)

**Posvätné miesta**

1. Od 18. do 25. 1. prežívame Týždeň modlitieb za jednotu kresťanov – aby sa rôzne kresťanské spoločenstvá (katolíci, evanjelici, pravoslávni, kalvíni...) stretávali a zbližovali. Pridajme sa k tomu našou modlitbou!
2. K dnešnej téme: Máme také miesta, kde vládne pokoj, ticho, kde máme čas na rozhovor s Bohom, kde sme bližšie k Nemu. Tieto miesta nazývame posvätné.

Počul som názor, že veď Boh je všadeprítomný – tak načo špeciálne miesta? Odpoveď: My, ľudia, nie sme bytosti čisto duchovné, máme aj telo. Máme potrebu vidieť, počuť, cítiť. Nie všade je moje telo tak pripravené do kontaktu s Bohom ako napríklad v chráme!

1. Krátko k iným náboženstvám a ich posvätným miestam:

Židovské náboženstvo: schádzajú sa v synagóge (ako náš kostol). Veľmi dôležitým miestom pre židov je Múr nárekov v Jeruzaleme. Ide o zvyšok opevnenia okolo zničeného chrámu.

Islamské náboženstvo: ich posvätné miesto je mešita, pri ktorej je jedna alebo viac veží – minaretov. Každý veriaci mohamedán musí aspoň raz v živote navštíviť sväté miesta v Mekke (Saudská Arábia). Mekka je rodisko Mohameda, zakladateľa islamu.

Budhizmus: ich chrám sa volá pagoda. Tu na vyvýšenom mieste je socha Budhu. V 6.storočí pred Kristom podľa viery budhistov osvietilo Budhu – ich zakladateľa – v Bodh Gaya (India).

Hinduizmus: ich chrám sa nazýva mandir. Je v ňom soška niektorého boha (majú ich veľa). Mnohé pobožnosti vykonávajú aj v domácnostiach, kde majú svoje posvätné miesto. Za príbytky bohov považujú všetky rieky, najmä rieku Ganga.

1. Kresťanstvo: má chrámy – kostoly, kaplnky. V katolíckych chrámoch je prítomný Boh vo svätostánku – v oltárnej sviatosti. V chráme nás Boh v určitom zmysle čaká, aby sme sa s ním stretli a nechali sa ním posilniť. Boží dom je obrazom večného „domu“ nebeského Otca – príbytku, ku ktorému smerujeme na našej životnej ceste.

Najznámejšie posvätné pútnické miesta kresťanov: Jeruzalem, Rím, Lurdy, Fatima, Guadalupe (Mexiko).